- MACÔ
- <
- 7
- >

7
Pê Jeju curê xwỳn catêjê ihkên mã me mẽn prãmte, mehcukij
Macô 7.1-37
1-4 Pê Parixêw catêjê kwỳ me, cute me cumã Mojxe xwỳ jõ kàhhôc to me hahkre catêjê atajê me, Krĩpinkrên pĩn me cato. Pê Parixêw catêjê ajco Juta catêjê cunea mã mam cute ampo to me hahkre xà atajêa to ihhimpej. Na quê ha menquêtjê te me to amji pyràc xà te me amji ton xàa kôt, me hàpàn curê, ne mam me amji mã ampi ne hũhkra cuhhõ, ne cormã me apà. Ne por me hõ japrôr xà pĩn cute me ampo xô japrôr atajê, quê ha cute mehkur xwỳjrea na cuhhõ. Ne cormã, rỳ pêa mã cute ampo to me amji pyràc xà atajê ton to me ipa, ne mehkõm xà cuhhõn xà ata na mehcuhhõ, ne me pjê te pot cuhhõ, ne wakỳre te me hàwmrõ xà atajê cuhhõ. Parixêw catêjê atajê kwỳ te me Jeju kôt me ipa catêjê nõ ata te menquêtjê te me amji pyràc xà ata kôat nee hũhkra cuhhõn pej nare kam, ahnaa hàpàn na me hõmpun. Por pê Parixêw catêjê ajco ahna me cumã awjahkre ata kaj na, cute ton. Mã cute Jeju na me cuprõn ne mehkrã.
5 Mã pea Mojxe xwỳ jõ kàhhôc to me cumã hahkre catêjê nõ te Jeju mã harkwa to:
— Ampo na mã ajte akôt me ipa catêjê nee me panquêtjê te ampo to me amji pyràc xà atajê kam me hapac, ne ihkôat me hũhkra cuhhõn nare, ne ahnaa me apà? Jũ wỳr quê ha cute me hajỹr xà ita kam me Pahpãm cajpuaw me — hajỹr.
6 Mã Jeju te me cumã harkwa to:
— Põ rũm ri ihhêj ne ate amji kam me gapac xà impej, ne me acaxwãm pê me akêanre! Xãmte ampeaj kam pê Pahpãm jarkwa to ihcakôc catê japrỳ te Ixaj xwỳ me ate amji kam me gapac xà ita na me garẽ, ne me ana ihhôc to hane he:
“Mehkwỳ Pahpãm mã me harkwa to:
‘Pahpãm, apeaj to apej, ne imã akĩn’ hane,
ne ajte cute amji kam me hapac xà to,
ampỳa mã cupê me ipa.
7 Ne cute me Pahpãm to mehcakôc xà impejti ita kôt hamreare.
Ampo na?
He me cumã me hũmre te amji kam hapac xà to pit mã hahkre to hãn ne me ipa,
ne cute me cumã to hahkre xà ata kam,
quê ha ihtỳj mehkwỳ mã mehhêj xia jarẽn to:
‘Pom wa me amã ampo to hahkre itajê pê Pahpãm te amji kam hapac xà’ hane”.
Hõ, pê Ixaj xwỳ me ato hũjarẽn to hane.
8 — Ca ma ame ihimpej xà caca, ne ajte me aquêtjê te amji kam me hapac xà to pit mã, cute me hahkre xà ata na ca me prãm. 9 Ca gõtpê jũ mã me, ne amji tête me Pahpãm jarkwa himpej xà to ne me hũrê, ne amji tête me hajo, me ate me aquêtjê te amji kam hapac xàa kôt me apa prãmte.
10-11 — Pê Mojxe harkwa hyr to:
“Amji mã me apãmjê cupa,
ne amji mã me axyrxwỳ cupa,
quê ha ihtỳj cute me hũmxwỳ mãn catêjê curan partu”
hajỹr cakrô, ca ate me amji kam me gapac xà to me amji pyràc xà ata kôt, ajte ajteare mã me cumã to hahkre, ne me cumã: “Quê ha jũm mã ampeaj kam hàhcukrêj, quê ha ihtỳj to hũm me inxi tehcajpa. Nãmri quê ha cute Pahpãm jũrkwa jamãr catêjê mã, cute hũm me inxi mã ampo jõr xà atajê jõr na, amji to hũjahkre na, quê ha xwahna nee hũm me inxi mã ampo jõr xà atajê nõ nare. Ne cama me cumã harkwa to: ‘Wa ramã me Pahpãm mã ite ijàhcukrêj ita to ijũjahkre, na wa ha nee amã ampo ata jõr nare’ ” hajỹr. 12 Ne me ate amji kam me gapac xà ita kam quê ha nee hipêr me hũmjê me, menxyrxwỳ tehcajpar to prãm nare.
13 — Ca ha ate me hajỹr na, ca ha ma amji tête ame Pahpãm te amji kam hapac xà curê, ate me aquêtjê te amji kam hapac xàa to ate me amji kam me gapac, ne me cumã to hahkre prãmte. Ne ramã ate amji to me hajỹr to me amji pyràc tu, na ca atỳj me ampo itajê cunea ton to me apa — hane.
Pê Jeju ampo te me pahto kên xà cawpa
14 Na pê hipêr Jeju me hàhtôa na ahwỳ, ne me cumã harkwa to:
— Ampo to icakôc xà ita na me ipar mã hamãa ne, mãr ca me kampa. 15-16 He xà cu me pajõ ku itajê, ihtỳj pahte me pahkên ton na me pahto? Hãpà! Pom hãn ne põ rũm me pajarkwa wỳr me pajõ pra ne acjêj itajê, nee me pahto kên nare. Ne pom me pahte amji kam me pajapac xà pĩn hapôj itajê ri ihtỳj me pahto kên. Xà me gũpar xà caxuw me amã me gapackre nare? Me ikampa ne ite me amã ampo to icakôc xà atajê kôt hakop to mempeaj ne — hane.
17 Mã Jeju te me hàhtôti atajê mã ihcakôc jicu, ne me huwahi, ne ma ikre mã hàr. Mã ihkôt me ipa catêjê te hũjarẽn xà ata na mehcukij. 18-19 Mã cute me cumã harẽn to:
— Pỳhàpà, me hũmre itajê! Xãmte nee cormã ate me icakôc xà ita na me ipar nare. Me apê me ikwỳ kwỳa cakrô, ca ajte nee ijũjarẽn xà atajê na me ipar nare. Pom ampo me garkwa mã acjêj ca me ku itajê, quê nee ame ato kên nare. Ampo na? Quê ha nee ate amji kam me gapac xà mã hàr nare, ne atu mã quê ha axà, jirô pê mã quê ha gĩ pê cato — hajỹr. Por pê Jeju me pajõ to hũjarẽn to hane ata kôt, cu pahtỳj me pajõ itajê cunea ku, ne nee ampo itajê nõ ihkên nare na, ramã me pamã hahkre pej. Ne cormã Jeju me cumã:
20-21 — Ne por quê ha jũm te amji kam hapac xà pĩn ampo cato ata, quê ha jũm ata to kêanre ne. Ampo na? Cute amji kam me hapac xà ata pĩn, quê ha cute ampo to amji kam hapac xà kêanre ata cato. Atajê pê ri cute amji kam hapac xà kên me; ampo kam me pahpahàm kêanre ata me; me hàhkĩj me; me hàhcuran me; amji pê mehprõ caxun me; 22 cute mehpore me, me hàhcukrêj kĩn me; mehkwỳ to kên xà caxuw me hũ na hàhtàt nare me; mehhêj xi me; mehpahàm nare me; hũ na amji mã ampo kĩn me; mehkwỳa mã mehkwỳ to mehcakôc kên me; amji to me hàmra me; mehkrã nare me. 23 Ne ampo itajê quê ihtỳj ate amji kam me gapac xà cunea pĩn hapôj, ne quê ihtỳj me ato kêanre ― hane.
Pê cahãj cahkrit nõ amji tehcajpar xà na Jeju na ahwỳ
24 Jirô pê, pê ma Jeju krĩ pê cato ne mõ, Kẽn jõ krĩ pu na pjê ata wỳr. Ne pea ikre nõ ita mã hàr, ne tee ame hàhtôti atajê pê amji to ipimxur to hahkre, ne jũ wỳr quê amji mã hamã ne amxu. 25 Pê cahãj nõ pê ihkra cahãj kam, me pahcurê xwỳnti carõ kên ata te Jeju jarẽn par. 26 Cupê krĩxàre pê côxwa cahê na Xiri jõ pjê catêjê nõ, ne nee cupê Juta catêjê nõ nare cakrô, mã ma hỹrmã tẽ, ne cuna mã ihkõn krã na hỹr ne ahna hàhwỳr ne cumã:
— Ikra intête ampo carõ kên ita capa — hane.
27 Mã Jeju te cahãj ata capi prãmte cumã:
— Ite ato hajỹr xà ita na ihkaj na. Ampo na? Nee apê Juta catêjê nare, ne acahkrit, cwỳrjapê ri apê roap pyràc. Ne wa ite mam mehkra mã harte xà caxuw wa ajpên me hỹrmã mõ, ne nee rop mã mam ite harte xà caxuw wa ajpên me hỹrmã imõr nare — hajỹr.
28 Mã cahãj cumã:
— Ỹhỹ pahhi, he ampeaj kam ri icahkrit ne Juta catêjê kĩnte ipê roap pyràac cakrô, wa itỳj hanea ana prãam to prãm. Pom quê hãn ne ahkrare hàpàn xà pê ampo krut cupa mã ajhu, mã rop krare cuku, ita jĩkjê na ite hajỹar. Na wa ate itehcajpar xà kênre ita na ahna awỳ — hane. 29 Mã Jeju cumã:
— Ate acakôc xà ita ton, cwỳrjapê gapacta ne amji jaxà gũrkwa wỳr, ne ramã me pahcurê xwỳn carõ kên, akra cahãj ita pê cator — hane.
30 Mã ma pyjê nõ ata te amji jaxàr, ikre wỳr, ne cator. Ne cute me hikwa xà kam ihkra pupun, mã ihtỳj nõ, mã ma cupê me pahcurê xwỳn carõ kên cator.
Pê Jeju jũm xũmre japac tu caprã
31 Jirô pê mã ri ma Jeju krĩ pê cator ne mõ. Ne ma Kẽn jõ krĩ jõ pjêa na mõ, krĩ atajê kôt, ne Teppro jõ krĩ na mõ. Ne cute Krĩtetej jõ pjê jakren, ne ma Hĩpôjajo jõ pjê na cator. 32 Mã jũmjê itajê te Jeju wỳr me jũm xũmre japac tu, ne nee ihcakôc pej nare ata to me cator. Ne cute Jeju na me hàhwỳr, quê ahna hũhkra xi ne to impej.
33 Mã Jeju te me hàhtôti ata pê to cator, ne pea cute hũhkrahhi to ajpẽn cuna mã hapac jũjê. Ne cute hũhhi kam harcô mẽn, ne cute harcô ita to hũmre ata jõhto cupên. 34 Jirô pê mã ri kàj mã, côjkwa wỳr irĩt ne cute higẽc mẽn, ne Juta catêjê jarkwa to cumã:
— Epata! — hajỹr. Ita jũjarẽn xà te: “Amji jihê mẽ, ne akre!” 35 Me ajkaam mã, hapackre ne hõhto jirot, mã cute ihcakôc kam ihtẽm pyrentu, ne nee hipêr ihcakôc kên nare.
36 Mã Jeju te amji jarẽn tête me cumã harkwa to:
— Nee ame cumã ijarẽn nare — hajỹr cakrô mã tàkamrỳ cute me harẽn to cati to mõ. 37 Ne por pê ajco me harẽn pa atajê to pê ajco me amji mã ajkra, ne ajpẽn mã me harẽn to:
— He cumã ampo pej cunea ton jahkre pej, na ri ihtỳj to, ne me to impej! Ne ihtỳj hacpỹa mã me hapactu jũpar na me to, mã me awpa, ne jũ mã me ipẽrkêt to, mã hacpỹa mã mehcakôc! — hane.

- MACÔ
- <
- 7
- >

© 2012 WBT