- IPIPẼ XÀ
- <
- 18
- >

18
Cute Pahpãm pynãr nare atajê, quê ha me hamre
1 Jirô pê mã wa ite côjkwa pĩn Pahpãm jarkwa na memprar catê nõ pupun, mã ajpên ahpar mã tẽ. Por Pahpãm carôt tỳjti ata jarkwa kôt, ajpên ahpar mã tẽ. Ne ampeaj kam ihprà, ne ihprà jàhcujro ita te pjê cunea cujro. 2 Mã kỳj cati pêa mã cute caràr to:
— Papirõn jõ krĩ catia ata pỳm! Ne ita caxuw quê ha me pahcurê xwỳn pit kam apu ipa, ampo carõ kên tũmti atajê me. Quê ha ihtỳj xônti me, ampo jara kêanre, kĩn nare atajê me, quê ha hanea ne kam amji to ajpa. 3 Ampo na? Cute me hũmre cunea mã hõ côxỳhti jõr, ne ihtỳj hõ côxỳhti ita na mehkwỳ mã quêt to ipa, ita pê ihhêj rũm cute me cahãj xyre to amenxy to ame ipa pyràac. Mã pjê jõ pahhi catêjê cunea te ramã amehcaxun par, mã cute ame ampo to ihpore na hàhpan catêjê cunea te amehcaxun xà ita jahpan xà na, ramã amji to ame hakràj par — hajỹr.
4 Ne hanea ne ite côjkwa pĩn jũm jõkre ita par, mã cute hũjarẽn to:
“Me ikwỳ, krĩ ita pê me acato,
cupê me acato!
Nee ca cuxà ame ampo kên itajê kwỳ ton nare.
Ne nee ca ihkên ita mã ihkôt me axàr nare!
5 Ampo na?
He ihkên ita ramã amji jipy hakôat to hakôt,
ne ramã cute côjkwa huctu.
Ne Pahpãm ihtỳj cute ihkên ton xà ata to amji japackre.
6 Ne cute me amã ampo kêanre jõr atajê jahpan xà na hacpỹa mã,
me cumã me ampo kêanre atajêa gõ.
Ne cute me amã ampo kêanre ton atajê jahpan xà na,
ca ha me cumã gàmjõr to catia to ajkrut.
Ne cute me ato kên prãmte ihkõm xà kam me amã côxỳhti to hipu jahpan xà na,
ca ha ihkõm xà ata kam me cumã to hipu to ajkrut,
cute me amã ihkõm xà kam ton atajê jirôa pê hacpỹ mã me cumã to.
7 Me cumã amji kĩn nare to,
ne hanea ne me cumã ihkên xà kêanre to, ne me cumã agõ.
Ampo na?
Pê ramã taa amji mã ampo pejti jàhtôa ne cugõ.
Atajê kôt ri mehcunea ramã amji mã hakràj cati na me harẽ.
Mã taa amji to hàmnãn to:
“ ‘Wa ipê pahhikwỳj ne ijỹr xà ita kam jỹ!
Ne nee mã ipijapit nare,
ne nee wa ha jũ caxuw amji na ihkên xà nõ pupun nare’ hane.
8 Cwỳrjapê quê ha amcro nõ pyxit,
quê ha hỹrmã ampo kên kwỳ cato,
ne apu to kêanre ne.
Quê ha cumã ampo hà,
quê ha ihtỳj ihkàj xà na amji pupu,
ne ampeaj kam cumã prãm.
Quê ha cama cuhy kam me to capa.
Ampo na?
Pom me pajõ Pahpãm pê Pahhiti carôt tỳjti ata quê ha ihcukij ne apu to kêanre ne” hajỹr.
Pjê kam me hakràj jamre japête ri ame amrã
9 Ne pjê jõ pahhi catêjê atajê te ame cahãj xyre to amenxy atajê me, menxỳ xà kêanre atajê, quê ha krĩ pê me cahãj xyre pyràc ata kam cuhy kũm pupu, ne ihtỳj ame caràr ne ame amrã. 10 Ne pea ampỳa mã cupê amehcuhhê, mehkên mã hàr ne cute me amji pupun xà kêanre to me amji pupun cupate, ne me ajpẽn mã:
— Akỳ, akỳ, Papirõn jõ krĩ catia carôt tỳjti ata, ca ajte amcro pyxit peaj kam akên mã axàr ne gamre pyrentu — hajỹr.
11 Ne pjê cunea kam me cupê ihpore na ampo to hàhpan atajê hanea ne hapête ame amrã. Ampo na? Jũ wỳr quê ha jũm hipêr me cumã ihpore na cute me cumã ampo to hàhpan xà atajê nõ japrô. 12-13 Jũ wỳr quê ha hipêr jũm me cupê ampo pejti itajê nõ japrô he: Wakỳre prà tepti pê ôr me, wakỳre prà jakare me, kẽn pejti na hĩ ahwỳ atajê me, caxàt xê pejti me, cupẽhkà intepti me, cupẽhkà hẽrhẽtre me, carà cahàcre hô te cupẽhkà intepti ata me, pĩ na tee amehcukij ata me, ampo jĩpàr jakare impejti atajê me, pĩ na hĩ ahwỳ ata me, wakỳre cahhyr na impejti ata me, wakỳre me, kẽn jaka pejre me, ampo pĩ kà te me hũrkwa cuxwa xà me, ampo pĩhhôc pê ràm cuxwa pyràcti me, ampo cacô cuxwati atajê me, pĩxô cacô xỳre me, ampo to impê xà me, kwỳr xôm me, arỳjhy me, pryti me, carà cahàcre hôhti me, cawrô me, cawrô jõ kujti me, me pahcaxwỳn me, me hũmre me, me cahãj te cama cumã hàpên xà itajê nõ to ihpore na me ahpa. 14-15 Ne me cupê ampo to me hàhpan catêjê atajê, ampỳa mã amehcuhhê, mehkên mã me hàr xà ata cupate, ne ame caràr ne me amrã, ne cama krĩ ata mã me:
— Por pê ca ampo pejti na ajco mehprãm atajê jamre, ne hamre, ca gõtpê apictor! Ne hanea ne gakràj itajê cunea to apictor! Pom kẽn pràti itajê me, wakỳre pràti pê ca ajco to amji jakrô atajê me. Ne hamre, jũ wỳr ca hipêr me cumã acato. Pê wa ajco ampo to me ijàhpan kam, wa rỳ ame ijakràj. 16 Akỳ, akỳ, por krĩ cati ata! Ate cupẽhkà increcrerti to akà ata, cupẽhkà tepti me irãrãti ata, me hakrô xà cunea pràti pejti atajê me. 17 Ajte ana amcro pyxit peaj mã ajte ihcunea na gamre, me gakràj mea mã! — hane. Mã pàr kre jõ pahhi catêjê cunea me, kam me ipa itajê cunea me, côxwa kam cute amji to me ipijapar xà caxuw kam me hàpên catêjê me, ampỳare mã ajte cupê me xa. 18 Ne cute mehkrĩ kũm jàpir to mõr na me hõmpun, ne ame caràr to:
— Wa rỳ jũ caxuw ite krĩ jakràjti nõ te hajỹr pupun nare — hajỹr.
19 Ne pea me cumã amji kĩn nare na cute me amji jarẽn xà na, cute me amji krã jipro, pjê jacrô to, ne amencwỳr to:
— Akỳ, akỳ, krĩ cati ata! Gakràj te ri, por côxwa kam mehcunea mã pàr kre atajê cunea to hakràj par. Ne ajte ahna ahtũm nare mã ca ajte ihcunea na apictor, ne amcro pyxit kam ihcunea na gamre! — hajỹr. 20 Hõhõ, ite impar ne hõmpun to hajỹr. Na wa ite ijarkwa to:
— Côjkwa kam me acunea ame gakry! Krĩ ata jamre pyrên, ca ame gakry! Me apê Pahpãm na mehkwỳ me, me apê Pahpãm mã me cumã acakôc catêjê me, ca Pahpãm jarkwa kôt me apa catêjê me, ca ame gakry! Ampo na? Nee mã ampo na nare, pom pê krĩ ita pê ame ato kêanre itajêa to ri me Pahpãm te hahpan xà na apu to kêan to kêanre — hajỹr.
21 Mã pea Pahpãm mã memprar catêjê nõ, carôt tỳjti ata te kẽn catia nõ ata jarĩ ne côxwa kam to hũcapêr, ne ihkôt me cumã harẽn to:
— Hõhõ, quê ha me apê Papirõn jõ krĩ kam me akrĩ catêjê mencryac kam me to hũcapêr to me hanea, pom quê ite kẽn to ijũcapêr he, quê ha jũ caxuw hipêr me apupun nare. 22 Ne nee jũ caxuw akam, cute me wakỳre japàre cakôr catêjê nõ jõkre kam me hapac nare, ne nee akam, cute me pohhê cakôr catêjê nõ jàkôr jõkre kam me hapac nare, ne nee akam hipêr me hàkôr catêjê nõ jõkre kam me hapac nare. Ne quê ha jũ caxuw cute me ampo cunea to hàpên jahkre pej atajê nõ, akam hàpên xà nõ mã cator nare. Ne nee me akam arỳjhy huc nõ jàhkrihkrit nõ kam me hapac nare. 23 Quê ha jũ caxuw hipêr akam hàhcujro xà nõ, jàhcujro nõ na me hõmpun nare. Ne nee akam, por me hũmre me pyjê nõ jikwa tuw to me amji mã mehcakôc atajê nõ jõkre kam me hapac nare. Ne akam ampo to me hàhpan catêjê atajê, pjê cunea kam mehkwỳ jirôa pê me carôt tỳj. Ne me gũxy to ajco pjê cunea kam mehcunea mã ahêj to apa.
24 — Papirõn jõ krĩ catia to cati ata, caa ca akên xà catia mã axàr. Ampo na? Cute akam me Pahpãm na mehkwỳ caprô me, Pahpãm jarkwa to mehcakôc catêjê caprô me, Pahpãm kôt me amji ton to me ipa catêjê caprô mã me cator. Por ate me hipej atajê caprô mã ri, cute me cumã cator. Ỹhỹ, ne hanea ne, pom cute pjê cunea kam amehcuran itajê caprô mea mã cute me cumã cator, cwỳrjapê ri cute ihcunea to ajkam mehpỳm — hajỹr.

- IPIPẼ XÀ
- <
- 18
- >

© 2012 WBT