- KAM TO IHTẼM XÀ
- <
- 3
- >

3
Pê Xatanaj me panquêtjê mã ihhêj
Kam To Ihtẽm Xà 3.1-24
1 Ne pjê kam Pahpãm te ampo cunea ton atajê jirôa pê cagãti ita te amji jahkre kitre nare. Ne ma cahãj ata wỳr tẽ ne ahna hàhtêp, ne cute ihcukij, ne cumã:
— Xà ampeaj kam Apãm Cati te, ate me pĩxô itajê cunea kur tête me amãn? — hajỹr.
2-3 Mã cahãj ata cumã:
— Quê, itỳj ite mehcunea kur xà. Ne por ipàr pyxit peaj ne ihkwỳ jipôc ri xa ata ri, Inxũ Cati te intête me imãn, wa nee mehnõ krẽr nare, ne nee ahna me ijũhkra nõr nare, ne amehcupên nare. Nãmri wa ha mempar nare na, wa ha itỳj me ty, ita na ri Inxũ Cati pê Pahhiti te me imã harẽn — hane.
4-5 Mã cagãti cumã:
— Quê! Ame amã ihhêj, ca nee me atyc nare! Ampo na ri ame amã ihcawpa? Nee mã ampo na nare. He ate mehnõ krẽr, ne cume, me apipẽan, ne mempej jahkre pej ne mehkên jahkre pej cupate ri ame amã ihhêj — hane.
Pê me panquêtjê Xatanaj kampa
6 Mã cahãj ata te ihtỳj harkwa kôt pĩxô ata kur xà na impeaj na amji mã to hajỹr. Ne cute pĩxô ata pupun, mã cumã impejti, ne ihtỳj amji mã cute amji jahkre pej xà caxuw impej na cute to hajỹr. Ne cute hô nõ hyr ne ihkrẽr, ne hanea ne impjên mã ipyr ne cumã hõr, mã cute ihkrẽr. 7 Me ajkaam cute ampo cunea jahkre pej kam ihtẽm, ne cute mehcakrô na me amji jahkre pej, ne amehpahàm pyrentu. Cwỳrjapê ri cute me pĩhhô kẽhkẽn, ne me cahyr, ne me to amji pro.
Pê Pahpãm me panquêtjê crôn xà kêanre to me cucrô
8 Ne pyt ata kam ramã ahpreprer to mõr kam, mã cute pjê impejti ata kam, me Pahhiti pê Pahpãm mõr na me kam hapac, ne ajwar cupê pĩ catàtkre na me ipimxur. 9 Mã cute me cumã hàkjêr ne me cumã:
— Atãw, ampo na mã ca apu ipê amxu? — hajỹr.
10 Mã Atãw cumã:
— Wa ite ajpên amõr na me apar, ne ate icakrô na me ipupun cupate, wa apê me ipimxur — hane.
11 Mã cumã:
— Jũm te mã acakrô na garẽn? Xà ajkĩ ate, ite amã pĩxô pàr cawpa ata nõ krẽr? — hane.
12 Mã Atãw cumã:
— Ỹhỹ, por ate imã cahãj jõr ata te ri imã hõr, wa ite ihkrẽr — hane.
13 Mã Pahhiti pê Pahpãm te cahãj ita mã:
— Pỳhàpà, ampo na mã ajte ate me hajỹr? — hajỹr.
Mã cumã:
— Por cagãti ata te ri imã ihhêj, wa ite ihkrẽr — hane.
14 Mã Pahpãm te cagãti ata mã:
— Ca ate me cumã amji kam gapac xà to hajỹr cwỳrjapê, wa ha acrôn xà kêanre ita to acrô he. Ampo pryre capônỹre me hàprêhti atajê jirôa pê akêanre. Na quê ha apa xà ita pê ajteare mã, na ca ha pjê kam atu na apu pra, ne pjê jacrô pit kur to apu apa rohnỳtti mã. Quê ha ampo pryre kwỳ cunea, ma ame acaca, ca ha ahnaa jũ caxuw gamre. 15 Hamre, ita caxuw ca ha cahãj ita me apê ajpẽn curê xwỳn. Quê ha hanea ne me atàmxwỳ me, mehtàmxwỳ pê ajpẽn curê xwỳn. Ne ca ha jũ caxuw amcro nõ na, cahãj ita tàmxwỳ tàmxwỳ nõ par kat kam ihtõc, quê ha taa mã ato hajỹr nare, ne quêt akrã gãntu — hajỹr.
16 Ne cute hanea ne cahãj ita crôn xà ita to incrôn, ne cumã:
— Ita caxuw wa ha amã akra xà to ajcamẽ, ne kypê amã to hà nare. Cakrô ca ha atỳj cormã amã apjên kĩn, ca ha atỳj ahna amji to pôj, quê ha cupê ato ihhimpej catê. Na quê ha me atàmxwỳ me acukwa kam, ahnaa me to hãm ita na — hajỹr.
17-19 Ne cute Atãw mã hajỹar ne cumã:
— Ca ate gĩxia kôt amji kam gapac, ne ite amã pĩxô pàr cawpa ata krẽr, cwỳrjapê wa ha ita caxuw apê pjê ita to kêanre ne. Quê ha kam hômjĩ pàr hapôj, ne kam ahkêt kêanre hapôj, na ca ha pĩhhô me ampo hy pit kur to apa, ne apêa to apê, ne akuc na cô pra, mãr quê me amã gõ, ca me apà. Hõ, ca ha hajỹr to acuhhê ita kam ahnaa awej ne jũ caxuw ty, quê ha pjê ita to me garêt, ca ha hacpỹ mã pjê ita na amji jahkre. Ne pjê ata to pê wa ato, na ca ha hacpỹa mã pjê ita mã axà — hajỹr. Mã ajwar cute mempar.
20 Ne Atãw te hĩxi mã haprỳ to Ewakwỳj, ne haprỳ ita kôt harẽn xà te “Mehcunea menxi”. 21 Mã Pahpãm pê Pahhiti te ampo pry curan, ne ihkà to me cumã mehkà.
22 Ne cute amji mã:
— Ita caxuw quê ha mehĩ itajê pê me pahpyràac, ne ihtỳj ihkên jahkre pej ne impej jahkre pej. Cwỳrjapê ri cute pĩxô pê mehtĩr rohnỳtti mã xà ata nõ krẽr xà nare. Nãmri quê ha cute ihnõ krẽr na, quê ha ihtỳj cute ihkên mã hàr xà ita kam amji to ipijapar to ipa rohnỳtti mã — hajỹr.
23 Cwỳrjapê ri Pahpãm te pjê impejti japrỳ te Etẽ ata tête me cator, ne ampỳa mã pjê nõ ata wỳr mehkujahêc, mãr quê, cute pjê to Atãw ton ata, curi kam apê ne apà. 24 Cute me cator jirô pê mã ri, pyt japôj xà rũm, Pahpãm te côjkwa kam cumã hàprê catêjê kwỳ pyxwỳr, cute me harkwa jamãr xà na. Ne hanea ne cute wapo xwahhihti pôr ata xãm, cute mehtĩr rohnỳtti mã xà ata jõ pĩxô pàr jamãr prãmte. Mã pra ne ipu na ajrõ ita na.

- KAM TO IHTẼM XÀ
- <
- 3
- >

© 2012 WBT