- 2 CORINTI
- <
- 5
- >

5
Nee pahte me pajĩ tuw pupun nare cakrô, ramã to me pajapac xà
2 Corinti 5.1-21
2 Petrô 1.13-14
1 Quê ha jũm ikre pejti catia nõ ton xwỳjrea na, ramã amji mã ikre cahàc nõ xãm ne kam ihkrĩ. Ne cute ramã ikre catia ata jipêj jirô pê, quê ha ikre cahàc ata hu, ne ma cute intuw jipêj ata mã axà, ne kam ihkrĩ. Jĩkjê na mã me pajĩ pê me pahcaxwỳn carõ krekà te hajỹar. Ne ramã pahte me Pahpãm te côjkwa kam me pahcaxwỳn carõ mã, hĩ tuw jipêj na me hahkre pej. Ne quê ha jũ caxuw me pajĩ pê ikre cahàc pyràcti ita ty, quê ha caxwỳn carõ ata ihtỳj côjkwa kam me pajĩ tuw pê ikre cati pyràcti ata kam ihkrĩ. Ne Pahpãam te ri me pamã me pajĩ tuw pê ikre pejti pyràcti ata ton, na quê ha nee jũ caxuw hamre nare. 2-3 Ne pom quê ha jũm ikre cahàc pê ihkrĩ xà kêanre kam ihkrĩ, ne ihtỳj ikre pejti ata mã hàr ne kam ihkrĩ pyrentu to prãm, ita na mã me pajĩ te, ne ihtỳj me pajĩ ita rer pyrentu to prãm. Ne ma côjkwa kam me pajĩ tuwti te jũ caxuw hamre xà nare ata mã hàr, ne kam ihkrĩ to prãm to, me to pajapac xà te me pahcagãgã.
4 Ne pom cu pjê kam me pajĩ to ame papa xà ita kam, cu pahtỳj ame pahcagãgã to me papa. Ampo na? He nee mã me pahte me pajĩ tũm ata caca xà to nare. Ne quêt intuw ata mã hàr ne kam apu ipa to prãm to, cu ame pahcagãgã. Ne cu ha me pajĩ tuw te jũ caxuw hamre xà nare ata kam ame papa, ne nee hipêr me pajĩ tũm, ramã hamre to mõ ata to me amji japackre nare. 5 Ne pê Pahpãm ramã mam ita to amji kampa. Ne cute ampeaj kam, ihtỳj jũ caxuw me pahto ipintuw na me pajarẽn xà caxuw, ramã cute me pamã Carõ Pejti jõr, na quê ha ihtỳj to.
Pahte me pajĩ tuw to me amji pytàr na ramã me pamã hahkre pej
6-8 Ita pyrên me pajakry to, cu pahtỳj me pajũcanãr na amji mã me pahcarôt. Ne cormã pjê ita kam, ame papa xà ita kam, nee pahte me pantoa to me Pahpãm pupun nare cakrô, cu pahtỳj amji mã me to pahhimpej to me papa. Ne pahte amji mã me to pahhimpej xà ata kôt ri, me pamã hahkre pej. Ne cu cormã me pajĩ ita kam ame papa xà ita kam, cormã nee Pahhiti cahê na me pajĩ tuwti ata kam ame papa xà nare na, pahte me amji jahkre pej. Ne pahtỳj me pamã, pahte me pajĩ tũm ita pê me pajapôj, ne ma Pahhiti cahê na me pajĩ tuwti ata mã me pancjêj na me pamã to prãm.
Cu pahtỳj amji to me Pahpãm cajpuaw to prãm
9 Ne ampo pyxit peaj ata na ri me pamã ihprãam to prãm. Cu ha pahtỳj pjê kam, cormã me pajĩ tũm kam ame papa xà ata kam, amji to me Pahpãm cajpuaw to prãm, nare, côjkwa kam me pajĩ tuw kam me papa xà ata kam, cu ha amji to me Pahpãm cajpuaw. 10 Ne mẽr ampo na mã cu pahte me ita ton xà? He cu ha jũ caxuw me pahcunea me pajõ Pahhiti pê Crixtô cuna mã me pahcuhhê, mãr quê catyt kam me pahcunea cukij, ne me ajpẽn pê me pahto haprã. Ne taa, cormã pjê kam me pajĩ tũm to me papa, ne pahte me pajàpên xà ton atajê jahpan xà na, ahpỹanre na me pamã amgõ pa. Ne me pahkwỳ te ampo pejti ton atajê to, quê ha impej, ne me pahkwỳ te me ampo kên ton atajê to, quê ha apu ihkêanre ne.
Jeju mã me pahkĩn xà ata, ihtỳj me pahto ihhimpej
Roman 6.4-6; Epet 4.22-24; Coroxo 3.9-10
11 Cwỳrjapê wa itỳj kypê amji mã me pajõ Pahhiti cupa to me ipa nare. Na wa itỳj Pahpãm wỳr me hàhtôa to me ipipkjêr to prãm. Pahpãm mã ihcunea na me ijahkre pej, cwỳrjapê wa nee me ipej mã me ipỳm prãmte, hỹrmã ame to ipipkjêr to me ipa nare na, cumã me ijahkre pej, ne hanea ne ahna me amã me ijahkre pej. 12-13 He jũmjê itajê ri põ rũm pit mã amji to me cati prãm, na ri põ rũm pit mã ampo atajê na amji to me hàmnãn to me ipa. Ne ihhêj ne ihtỳj jũmjê itajê te põ rũm mento to me ipupun, ne nee me icaxwãm pê, cute me ite amji kam me ijapac xà na me ijahkre pej nare kam, amã me ijarẽn to kêanre to:
— He Pawrô na mehkwỳ itajê te me amji jahkre kêatre, ne ihhêj ne ame kam waj — hajỹr. Ne mehkwỳ me ijarẽn to:
— Cute me pamã ihhêj xi xà ita caxuw, cute amji jahkre kitre nare — hane. Ne wa ha ite me ikam waj cakrô, wa itỳj cormã me amji to Pahpãm cajpuaw to ipa. Ne nee wa ame ikam waj nare, wa me ikrã impeaj kam me ato impej to me ipa. Wa ite ramã me amã, me icaxwãm pê ite me amji kam ijapac xà na me amji jarẽn. Mãr ca atỳj me cumã me ikôt harẽ, ne nee ame ijũ na apahàm nare. Ne nee mã ite amji to me icati to prãm to, ite me amã ite amji kam me ijapac xà ita na me amji jarẽn nare. 14 Ne Jeju Crixtô mã me ikĩnti ata ri me ito ihhimpej to ipa, cwỳrjapê wa itỳj me atehcajpa. Ne por pê Jeju pê me pajõ Pahhiti pyxit peaj ne ty, ata cukwa kam ri ihhêj ne me pahcunea te amji kam pajapac xà tũm kên atajê tyc, ne hamre par. 15 Ne pê me pahcunea cwỳrjapê ty, ne me pancwỳrjapêa pê hacpỹa mã ihtĩr, mãr cu pjê kam ame papa atajê, nee hipêr amji to me amji cajpuaw to prãm to ame papa nare. Ne quêt ihcajpuaw to prãm to, cu cumã ame papa.
Jeju me pamã cute amji kam hapac xà tuw pejti gõ
16 Ita kam ri pahte amji kam me pajapac xà ita ajteare mã, ne impej. Cwỳrjapê, cu ha nee pjê kam, cute me amji kam hapac xà tũm ata kôt, jũmjê to amji kam me pajapac nare. He pê wa mam Jeju to me amji kam ijapac xà to hanea. Ne ita kam, wa nee hipêr me to hajỹr nare. 17 Ne quê ha jũm Jeju Crixtô to amji mã ihhimpej, ne kam amji hônco ata pê quê ha jũm tuwti ata. Ne ramã mam cute amji kam hapac xà tũm kên ata cupê hamre partu. Na quê ha quêt cute amji kam hapac xà tuw pejti ata kam apu ipa. 18 Ne ampo pej itajê cunea Jeju kôt, Pahpãm pĩn, me pahwỳr pra. Ne pê mam me papê Pahpãm curê xwỳn. Ne Jeju cukwa kam ri cute hacpỹa mã, me pahto amji jõ ikwỳ nõ. Ne cute hỹrmã mehkwỳ to ipipkjêr xà ata pê ri me pajàpên xà, pê ahna me paxãm, mãr quê me pahcuxà hanea ne me to amji jõ ikwỳ nõ. 19 Na wa itỳj mehcunea mã Pahpãm jarẽn to:
— Pahpãm mã me ato hõ ikwỳ nõ na me ato prãm. Na ri cute Jeju Crixtô cukwa kam, ate ame to kên xà atajê cunea to hapac kêt, ne to tojnõ — hane. Ne Pahpãm te, ite mehcunea mã me ita jarẽn na, me imã hũjahkre.
Cu Jeju me ajpẽn kam me pahhônco, na ri Pahpãm te me pahna amji caxàr
20 Cwỳrjapê pê Jeju harkwa na me iprar catêjê na me ipyxwỳ. Na wa me cumã me icakôc xà ata kam, ihhêj rũm Pahpãam ri me cumã ihcakôc, ne me ahna hàhwỳr to:
— Me icurê xwỳn itajê, cama amji na me ijamã, wa amji wỳr me ato apkjê, ne me ato ikwỳ nõ, cu ajpẽn to me ikwỳ nõ, ne ajpẽn kam me pahhônco — hane. 21 Pê nee Jeju Crixtô jũ caxuw ampo kên ton nare. Ne nee kam ampo kên nõ incrire hamreare cakrô, mã Pahpãm te me pancwỳrjapê to amji kam hapac to ihhêj rũm, cute mehkên ton catêjê nõ. Ne cu Jeju me ajpẽn kam me pahhônco xà ata kôt ri, Pahpãm te me pahna amji caxàr, mãr cu ajpẽan kam ame papa, quê ha ahna ihcajpuaw.

- 2 CORINTI
- <
- 5
- >

© 2012 WBT