- ME CAHYT XÀ
- <
- 14
- >

14
Pê Ixaher catêjê ma ame Pahhiti par caca
Me Cahyt Xà 14.1-45
1 Mã Ixaher catêjê cunea mehpec xà to cute mencwỳr kam mehtẽm. Ne kỳj cati pêa mã ame amrã, ne cute mencwỳar to me apẽ. 2 Ne mehcunea te me Mojxe me Arãw cuna mã me cumã amji capẽr kam mehtẽm, ne me cumã:
— Wa nee pjê mã me paxàr xà ita kam ame ityc prãm nare. Wa rỳ mã curia Ejit jõ pjê kam ame ty. Nare, wa põti kam me hamreare ata kam ame ty. 3 Ihhêj ne me pajõ Pahhiti te pjê ita kam mehkrĩ catêjê jõ krãhtare te me pajipej na, cama me hamãr xà caxuw ri cute me pahto cator. Ne quê ha me pahto hajỹr jirô pê mã, quê ha cama me pahkra me, me pahprõ amji to me cumã me hàpên catêjê. Na cu ha pahtỳj ma hacpỹ mã Ejit jõ pjê wỳr me amji jaxà — hajỹr. 4 Ne me ajpẽn mã harkwa to:
— Cu ha amji mã me pajõ pahhi tuw nõ xãm, quê ha hacpỹa mã me pahto amji jaxà, Ejit jõ pjê wỳr — hane.
Pê Jojuw me Carep tee mehkwỳ mã apô
5 Mã Mojxe me Arãw, Ixaher catêjê kam mare mã pjê kam mehpỳm, ne me hõpôrpo ne me nõ, mehpec xàhte. 6-7 Mã cute me pjê pupun catêjê pijakrut itajê japrỳ pê Jojuw, me Carep atajê me cute amji pê mehkà cokjêr, mehpec xàhte, ne mehkwỳ mã hũjarẽn to:
— Pom wa ite me pjê pupun ita peaj to impej. 8 Cu ha me pajõ Pahhiti cajpuaw na, quê ha ihtỳj me pamã pjê pejti ata gõ, cu ha pahtỳj amji mã me hũtà. Ne pjê ata kam me hõa to me hõ, ne ampeaj kam, kam pryti to ipijapar xà me, pur caxuw impej. 9 Nee ca amji tête ame Pahpãm jarkwa curê nare. Ne nee cuna mã ame acryc nare, ne nee ame, por curi amehkrĩ atajê cupa nare. Ampo na? Cu ha me pahtỳj me to cô, ne me hipej ne me hirô pê xa. He me pajõ Pahhiti ihtỳj ame pahkôt ipa, ne cute me pahpãm cahàc krekà pê me pahcurê xwỳn pytàr catêjê atajê cunea rẽn. Cwỳrjapê wa me amã, ca ame hũpa nare — hajỹr.
Pê Pahpãm mã Ixaher catêjê jipej prãm
10-11 Mã me hàhtôti atajê ajwar kẽn to ame capêr, ne to mehcuran prãm to pit mã amehcakôc. Mã Pahpãm carôt cati jàhcujrohti ata ampo kà te hũrkwa mã Ixaher catêjê cunea te cuprõn ata wỳr iwrỳc, ne Pahhiti te Mojxe mã harkwa to:
— Me hàhtôti itajê ma ame icurê! Ne cute me hajỹr ita kam ri ihtỳj amji caxuw me icyt to me ipa. Ne jũ caxuw mã quê ha ajte, ite me kam ampo to amji to ipipẽ xà ita kôt me ijahkre pej, ne ikôt me amji to? 12 Wa ha hà kên cunea to me kam icryc, ne ame to kên, ne ite me cumã ampo jõr xà to ijũjahkre ata xwỳjrea na me hipej. Ne akam wa ha quêt me to hàhtô, quê ha mam itajê jirôa pê me atàmxwỳ itajê cunea me carôt tỳj — hajỹr.
Pê Mojxe Pahpãm mã mehkwỳ cajrẽn
13 Mã Mojxe te Pahhiti pê Pahpãm mã harkwa to:
— Jũ mã quê ha Ejit catêjê cahhur me ita jarẽn pa, ne kam me amji cajpẽr to? Ne ramã Ejit catêjê te acarôt tỳjti to me akwỳ to acator ata na me gõmpun, ne me gahkre pej. 14 Ne ma cute pjê ata kam me ipa catêjê mã me garẽn. Ne hanea ne Ixaher catêjê kôt apê me hõ Pahhiti te amõr na, ne hũ na pire mã ajpẽn mã me acakôc na me cumã me garẽn. Ne ihtỳj me cumam ahcakrã kam apê me hõ Pahhiti te amõr na, cute me gõmpun. Ne ihtỳj amcro me caxwa ri ahcakrã ata te cuhy na amji jahkre ne harij na, cute me hõmpun. 15 Ne ca ha ate me akwỳ jipej pyrentu na, quê ha pjê ata kam, krĩxàre kwỳ me ahna me garẽn pa, ne me ahna amji mã me garẽn kên to, 16 “He pê ihtỳj me hõ Pahhiti me cumã pjê to awjahkre ata wỳr me to mõr cakrô, nee cute amji mã hamãr, ne me to hàr nare. Cwỳrjapê ri cute ahkêt me põti jipôac ri mehcunea jipej” hane.
17-18 — Na ca ha acarôt jàhcaprĩhti to me cumã ajpẽ, ne cute mehkên ton xà itajê to tojnõ, ne cama amã mehkĩnti ne. Ne pê ca ramã amji jarẽn to: “Imã me akĩnti ita kam, wa nee me akam icryc pyrentu nare, ne ca hame ate me ito kên, ne amji tête me ijarkwa curê jicu na, wa ha itỳj me ate ito kên ita to tojnõ ne hicu. Nãmri ca ha me ate amji tête me icurê to me axãm ita na, wa ha itỳj hahpan xà na me akên mã me amẽ, me akra me, me atàmxwỳ mea mã” hane.
19 — Na ite apar xàa na wa awỳ, pom hõtpê amã me ikĩnti rohnỳtti mã, ca atỳj cute mehkên ton itajê cunea to tojnõ ne hicu to hanea, pom ahnaa mã ca ajpên Ejit jõ pjêa rũm mehkên na me to tojnõ to mõ he, ita na ca ha ita kam me ito — hajỹr.
Pê Pahpãm Ixaher catêjê incrôn xà kêanre to me cucrô
20-23 Mã Pahhiti te Mojxe mã amji jarẽn to:
— Hã, wa ha itỳj, pom ate iwỳr xà ita na me ato, ne cute me ito kên itajê to tojnõ. Ne wa ha pa amji japrỳa na me ahna amji to. Quê ha nee jũ caxuw, por pê wa me hũmjê mã pjê to ijũjahkre xà ata mã me hàr nare. Ne põti kam me hamreare ata kam, quê ha mehtyc pa.
— Ampo na wa ha me to hane? Nee mã ampo na nare. He pê ramã me icarôt tỳjti jàhcujro itajê kwỳ na me ipupu. Pê wa ramã me cumã me hõ japrỳ te mana ita gõ, ne me cumã cô gõ, mã ajte nee ite Ejit jõ pjê me põti ita kam me cumã ampo ton xà itajê na, ito me amji japackre nare. Ne ajte cormã cute me icapi prãmte, icuna mã me ampo kên ton to me tej to me ipa, ne nee me ijarkwa par nare. Ne por me ijarkwa par nare atajê, quê ha nee, por pê wa me hũmjê mã pjê to awjahkre ata mã, me hàr nare. Ne pom ma ame icurê itajê nõ, quê ha nee mehnõ pjê ata pupun nare.
24 — Ne pom imã hàpên catê pê Carep ita nare, ajteare mã quêt amji kampa, ne quêt cute ihtỳj ipar xà cunea to ipar. Na quê ha ihtỳj cute pjê pupun ata wỳr axà, quê ha mehtàmxwỳ ihtỳj hakàn pê pjê ata kam me ipa, ne kam me amji to ajpa.
25 — Ne apẽ quê ha ajte ma Amarec catêjê me, Canãn catêjê, por caprũm kam mehkrĩ atajê japy, hacpỹ mã põ kam hamreare ata wỳr me amji jaxà. Ne Côxwatepti cajpuw quê ha me mõ — hajỹr.
26-27 Jirô pê mã ri Pahhiti te hipêr Mojxe me Arãw mã hũjarẽn to:
— Jũ caxuw mã quê ha ajte cute me imã amji kôt harẽn jàhcahhõn xiti itajê mã me hikra? Wa ite ramã cute imã me hàhcahhõn na mempar, ne ahna imã mehkĩn nare. 28 Na ca ha me cumã ijarẽn to: “Ipê me gõ Pahhiti pê Pahpãm. Wa ha itỳj me amã, por me amã ampo cupahti na, ate me amji jarẽn ata to. 29-30 Na ca ha me acunea põti kam me hamreare ata kam me atyc pa, por ramã me ana caku te winti jirô pê atajê, ca ha me atyc pa. Ampo na? Me acunea te imã me gàhcahhõn par, na ca ha me atyc pa, quê ha me ahkrare pit ite me cumã pjê to ijũjahkre xà ata mã me axà. Ne mehkà pijakrut japrỳ te Carep me Jojuw itajê, quê ha mehkà na me ajkrut peaj ne mehkôt pjê ata mã me axà.
31 “Ne me acunea te me akra pê, por Canãn jõ pjê kam me xa atajê mã, cama me hàpên catêjê na ate me harẽn cakrô, wa ha itỳj me hamã, ne pjê ata wỳr me to icato, quê ha quêt kam me ipa. Ne ate me pjê kêanre na me harẽn ata kam, quêt ihcunea na me amji pupun pejti to me ipa. 32 Ne me ca nare. Quê ha me gĩ itajê ajhu ne ty, põti kam me hamreare ata kam. 33 Ne quê ha me apê amji jahkre kêt, ca ha atỳj me akra me, põti kam me hamreare ata kam me apa to me caku to me cwarẽnta. Ne me akôt quê ha me akra me amji pupun xà kêanre to me ipa, ne ate amji mã me ito ahimpej nare ita kam, ca ha xa me acunea me atyc pa, jirô pê mã quê ha cormã me akra me, me atàmxwỳ pit pjê ata mã me axà.
34-35 “Ne ca ha me apê, por pê me pjê pupun catêjê atajê pyràac, pê me mõar to me amcro to cwarẽnta, jĩkjê na ca ha põti kam me hamreare ita kam ame apa to me caku to cwarẽnta. Ampo na? He wa ha ita caxuw me ato impej jicu, ca ha ame akên xà pytĩti atajê to ame acuhkwỳr. Quê ha ahpỹanre na ate me ina ajpẽn par xà atajêa me gipej, põti kam me hamreare ata kam. He ipê me gõ Pahhiti, na wa itea me amã icakôc xà ita ton, na ca ha atỳj põti ita kam ame ty” — hajỹr.
36-38 Mã cute me tej te me pjê pupun catêjê atajê te me mõr tête mehcunea hi kwĩn, ne mehcunea to me hàhcahhõn xi, na ri mehtyc xà kêanre kam mehcunea tyc pyrentu, me pajõ Pahhiti kam mare mã. Mã Carep me Jojuw pijakrut peaj ne mehtĩar na me hàhhuc.
Pê Mojxe tee mehkwỳ mã me curê xwỳn cawpa
39 Mã Mojxe te mehkwỳ mã Pahpãm jarkwa ita jarẽn, mã me hũpar xà ita kam amehpeacre, ne me cumã amji kĩn nare. 40 Mã amcro nõ na iràrà na mehcunea jỹr, ne ma, por pjê kam awjarô to cute me cumã hũjahkre ata wỳr, cute me mõr na me ipyr. Ne cute me Mojxe mã me harkwa to:
— Wa itỳj ite me Pahpãm cuna mã me ikêanre na me amji pupun, na wa ha itỳj ita caxuw, por me pajõ Pahhiti te me pamã pjê to hũjahkre ata wỳr me ikràr — hajỹr.
41 Mã Mojxe te me cumã harkwa to:
— Ca rỳ mã mam me hane na mã, ca nee ajte ate me Pahpãm par nare. Mã ramã ahna ahtũm rytu, ne ramã hõ amcro jirô pê ihpỳm ita kam, jũ wỳr ca ha curi me mõ. Ca ha ita kam me ate me amõr na, ca ramã ate me pajõ Pahhiti pê Pahpãm jarkwa par nare. 42 Ne pom curmã ate amji kam me gapac xà jarẽn itajê, ca nee kam me to acrà nare, ne me hicu. Nãmri ca ha ate pjê kam awjarô ata pytàr prãm kam me to acrà na, quê ha me acurê xwỳn me ato hamre. Ampo na? He me pajõ Pahhiti pê Pahpãm nee me akôt mõr nare ita kam, quê ha ihtỳj me gipej. 43 Xà ca nee me Amarec catêjê me, Canãn catêjê to me amji japackre nare? He cormã me pahcumam me xa! Ca ate me pajõ Pahhiti pê Pahpãm mã hikran, cwỳrjapê quê ha hanea ne me amã hikra, ne nee me apijapu xà kam me atehcajpar nare, quê ha me acurê xwỳn ihtỳj me acura — hajỹr.
44 Ne tee Mojxe te me cumã me cawpa cakrô, mã ajte ma me mõr kam mencrà, pjê kam kẽnti atajê cajpuw. Mã curia me hakàn pê Mojxe me Pahpãm jàmcjên xà jàhhuc, mã me hàhtôa ne amũ me pra. 45 Mã kẽnti na Amarec catêjê me, Canãn catêjê mehkrĩ atajê mehwỳr me iwrỳc, ne cute me Ixaher catêjê curan kam mehtẽm, ne ma mehcuran to mõ. Mã ma me hũpate mehprõt. Mã ihtỳj mehcuran to me mõ, ne cute mehcuran itaa to, ma Horma jõ krĩ mã me cator. Ne Ixaher catêjê cahhur te ma Mojxe kôt põti kam me hamreare wỳr me amji jaxàr, ne kam ajco ame ipa.

- ME CAHYT XÀ
- <
- 14
- >

© 2012 WBT