- JOWÃW
- <
- 10
- >

10
Jeju pê me pajamãr catê
1 Mã Jeju te hipêr mehcunea mã harẽn to:
— Wa ha me amã ijũjarẽn xà nõ ita jarẽ. Ca ha ihkôat me ijahkre pej. He Pahpãm himpej xà ata pê ihhêj rũm kwỳc kam, cute me carà cahàcre hôhti jamãr xà ata pyràac. Ne hỹrmã harkwa pyxit peaj. Ne por quê ha jũm nee carà cahàcre jõ kwỳc jarkwa na hàr nare, ne ihtỳj intoj ne hàr ata pê ri me hàhkĩj xi, ne cupê me hàprêa kam me cupê ampo cwỳr catê. 2 Ne por quê ha harkwa na axà ata pê ri carà cahàcre hôhti jamãr catê. 3 Quê ha harkwa jihê rẽn catê caxwãm pê jỹ ata ihtỳj cumã harkwa jihê mẽ, quê ha axà ne hõ carà cahàc mã haprỳa na akij, quê ha ihtỳj hõkre kampa. 4 Ne hỹrmã pra, quê ha ma kwỳc pê to cato, põ mã, ne ma mam cumã mõ, quê ha ihtỳj ihkôt ipa. Ampo na? Ihtỳj hõkre kampa na ri. 5 Ne jũ wỳr quê ajteare mã jũm kôt pra. Quê ha ma cama jũ kam cupê pra. Ampo na? Jũ wỳr quê cute jũm cahkrit jõkre par nare ne hahkre pej nare kam ihkôt pra — hajỹr.
Jeju pê Pahpãm wỳr me pancjêj xà jõ pry
6 Hõ, Jeju te me cumã hũjarẽn xà ita to hajỹr. Mã nee cute mempar ne me hahkre pej nare cormã, por cute me cumã ampo jarẽn xà ata na.
7 Cwỳrjapê ri hipêr Jeju te me cumã hũjarẽn xà ita kôt harẽn to impej ne me cumã:
— Wa ampeaj kam me amã amji jarẽ. He ipê, por harkwa na carà cahàcre incjêj xà ata pyràac. Cwỳrjapê wa ha nee me hỹrmã me curê xwỳn cjêj na me hamãr, quê ha me hỹrmã mencjêj nare.
Jeju pê me pajõ Pahhiti impeaj
8 — Ne por quê ha icumam ramã me pra atajê pê ri me hàhkĩj xi, ne me cupê me hàprêa kam me cupê ampo cwỳr catê, mã me ikwỳ pê carà cahàcre pyràc atajê te nee me hõkre par nare. 9 Ỹhỹ, ipê Pahpãm te me hamãr xà ata wỳr harkwa. Ne quê ha jũm ina Pahpãm wỳr axà ata, quê ha ampo kên cunea pê amji pytà. Quê ha cupê hõ parxa pyràc ne ihtỳj acjêj ne hapôj, ne apu hàpàn to ipa. 10 Ne ikĩnte me hàhkĩj xi atajê quê ha cama me hàhkĩj me, cute me carà cahàcre hôhti curan ne me to hamre to prãm to, quê ha hỹrmã me pra. Ita jĩkjê na mã me ikwỳ curê xwỳn me hỹrmã pra, cute me to kên prãmte. Ne pa, wa quêt ajpên mehwỳr icator, cute catyt kam amji to me ipijapar xà impejti cunea to me amji to ipijapar prãm to.
Jeju pê me pajamãr catê impejti ata
11 — Ipê me ikwỳ pê carà cahàcre hôhti jamãr catê impeaj ata pyràc. Ne ipê cumã cute amji kam hapac xà jõr catê, na wa itỳj me hũtàr prãmte ityc to prãm. 12 Ne por ihpore na pit mã me hàpên catêjê atajê ikĩnte nee me carà cahàcre jamãr to impejti nare. Ampo na? Carà cahàcti hôhti atajê pê nee me hõ tekjê nare. Cwỳrjapê quê ha rop cahàc jàprêhti nõ ihwỳr cato ne apu cucrà, quê ha cute me hamãr to kêanre atajê hũpate nee me to amji japackre nare, ne me cumã hikra, ne ma ame pra. Quê ha pea rop cahàcti jàprêhti ata carà cahàcre hôhti atajê kam tẽ, ne ihtỳj apu cucrà ne ihcura. 13 Ampo na? Ihpore na pit mã me apê, na ri nee me cumã carà cahàcre hôhti jamãr to impej prãm nare.
Jeju me mehkwỳ mã ajpẽn jahkre pej
14-15 — Ne ipê carà cahàcre hôhti jamãr catê impejti ata pyràac na Inxũ mã ijahkre pej, ne hanea ne imã Inxũ jahkre pej. Ita jĩkjê na mã ite hajỹar, ne imã me ikwỳ pê carà cahàcre jahkre pej, ne hanea ne me cumã ijahkre pej. Na wa itỳj me hamãr to impejti to prãm to ityc to prãm. 16 Ne mehkwỳ pê itekjê atajê, nee ite me hamãr xà ita mã cormã mencjêj nare. Na wa itỳj hanea ne ajpên amji wỳr me to ijàhtêp prãm. Na wa ha me cumã akij, quê ha me ijõkre kampa, ne mehkwỳ me ina me cuprõ, ne ajkam me pyxit peaj. Na wa ha ipê me hamãr catê pyxit peaj ata.
17-18 — Ne pê Inxũ ramã imã harkwa to: “Ca ha ate jũm te acuran na hamãr nare na, quê ha nee acuran nare. Nãmri ca ha ate cute acuran na amji na hamãr na, quê ha ihtỳj acura, ca ha atỳj hacpỹa mã atĩr. Xà caxuw wa ite amã icarôt cunea jõr, ne ate hajỹr xà na ri imã ato prãm” hane. Wa ite Inxũ jarkwa kôt hajỹr, cwỳrjapê ri cumã ikĩn — hajỹr.
Jeju to cute me amji kam hapac xà pijakrut
19 Mã Juta catêjê te me ita par, ne hipêr amji to me ipicapôn. 20 Ne me hàhtôa ne ajpẽn mã me harẽn to:
— Apu into kam waj! Ne kam ampo carõ kên! Ampo kôt mã ca, cute me amã ampo jarẽn xà itajê na ame kampa? — hane.
21 Mã mehkwỳ ajpẽn mã me harẽn to:
— Jũ wỳr quê jũm kam ampo carõ kên quê ihcakôc xà to hane! Xà quê ajkĩ jũm kam ampo carõ kên quê ihtỳj jũm to tũm caprãr to hane? — hane.
Pê Juta catêjê kwỳ ma ame Jeju caca
22 Ne pê hacpỹa mã Pahpãm jũrkwa to impej xà jõ amji kĩn na, Jeju Krĩpinkrên kam apu mõ, ta jõ putwrỳa kam. 23 Pê Jeju Pahpãm to amji kam me hapac xà jũrkwa jarkwa mã mencjêj xà cwỳrpê hàmkrã xà japrỳ te Xarômãw Jõ Amkrã ata krac ri apu mõ. 24 Mã Juta catêjê kwỳ te Jeju na me cuprõn, ne ahna me ipixêr, ne cute mehcukij to:
— Ne rỳ pêa mã wa tee ate me imã amji jarẽn, wa ite me apar pej japê tee me akampa. Ne jũ caxuw ca ha me imã amji jarẽn to impej, wa me akampa ne me gahkre pej to impej? Ne me imã amji jarẽ, xà ampeaj kam ri ajkĩ apê Crixtô pê, por pê Pahpãm me imã ato awjahkre ata mã ca? — hajỹr.
25 Mã Jeju te me cumã amji jarẽn to:
— Wa ite ramã me amã amji jarẽn, ca nee ate ijũjarẽn xà ata kôt amji mã ito me ahimpej nare. Ne pom wa Inxũ carôt kôt ijàpên xà pihho pejti ton to ipa itajê, hanea ne ihtỳj ito awjarẽ. 26 Ca nee ajte ikam me gapac nare. Ampo na? Me apê me ikwỳ nare, na ca nee me ikam gapac nare. 27 Ne quêt me ikwỳ atajê pê carà cahàcre hôhti atajê pyràac, ne ipê me hamãr catê impejti ata pyràac. Na wa ite ramã me ikwỳ pê me ijõ parxa kwỳ pupun pejtu, mã ihtỳj me ijõkre kampa, ne ma ikôt me ipa. 28 Cwỳrjapê wa ha nee ampo te me to hamre na me hamãr nare, quê ha Pahpãm cahê na amji to me ipijapar rohnỳtti mã, ne nee jũ caxuw Inxũ pê me ipictor nare. Ne jũ wỳr quê jũ caxuw ijũhkra pê jũm mehnõ capa. 29-30 Ampo na? Por Inxũ te imã me hõr ata ri quêt mehcunea carôt jirôa pê carôt tỳj, cwỳrjapê quê nee jũm hũhkra kam cupê jũm caxàr nare. Ne taa mã pê imã icarôt ita gõ, na wa me ipipẽan. Ne quê ha nee jũ caxuw jũm ijũhkra kam ipê jũm caxàr nare — hajỹr.
31 Mã hacpỹ ma mã Juta catêjê kwỳ te kẽn to me amji tỳj, cute me to capêr, ne me to ihcuran prãmte. 32 Mã Jeju te me cumã harkwa to:
— Wa ite me akam mare mã icarôat to ampo pejti pihho jàhtôa ne ton, por Inxũ te ton xà na imã harkwa atajêa na. Ne mẽr ampo pejti itajê nõ incwỳrjapê mã, ca kẽn to ame ikam gũcapêr prãm? — hajỹr.
33 Mã Juta catêjê te me cumã:
— Wa nee ampo pejti itajê nõ incwỳrjapê apu kẽn to me acapêr prãm nare, ne pom ca apu apê Pahpãm na amji to acakôc, ita to ca ramã apu Pahpãm mãn kêanre. Ne ihkĩnte apê me hũmrea to me hũmre, nõ na mã ca ajte apu amji to Pahpãm to apa — hajỹr.
34-35 Mã Jeju te me cumã harkwa to:
— Pê Pahpãm me panquêtjê mã cute amji kam hapac xà me harkwa gõ, pê me amã ihkàhhôc kam ihhôc. Cu me pahcunea te ihkàhhôc ita kam ihhôc itajê nõ te ihhêj xi xà nõ jarẽn nare na me pamã hahkre pej. Ne catyt kam ampeaj kam hũjarẽn rohnỳtti mã. Ne pê Pahpãm me panquêtjê te me kam hapac xà caxuw me cumã ihkàhhôc ita gõ, ne me cumã:
“Me apê me ikraa to me ikra, cwỳrjapê ri me ate amji kam gapac xà me, ite amji kam ijapac xà pipẽan” hane.
36 — Ne pa nare, pê Pahpãm icapi ne ajpên ikujate, ite ate me harkwa ita par na me atehcajpar xà caxuw. Cwỳrjapê ri me panquêtjê jirôa pê icati. Na wa itỳj ipê Pahpãm kra impeaj na amji to icakôc. Ne mẽr ampo na mã ca ame ikam acryc? 37 Nãmri wa ha ite Inxũ jàpên xà ton nare na, ca ha nee me ikam gapac nare. 38 Nãmri wa ha ite hàpên xà ton na, ca ha atỳj ite Inxũ Cati carôt kôt jàpên xà pihho ton ata kôt me ikampa. Ca ha ate ite me amã ijũjarẽn xà to ijũjarẽn ita na me ikam gapac nare cakrô, ca ha atỳj, pom wa hàpên xà to apê itajê kôt me ikampa. Ne ihkôat ca ha Inxũ me ipipẽan, ne me ipyxit peaj na me ijahkre pej — hajỹr.
39 Mã hacpỹ ma mã amehpro prãm cakrô, mã ma me hũhkra pê cator.
Pê Côpijapjêr jõ cô jĩkjêa kam Jeju apu mõ
40 Ne ma Jeju te amji jaxàr, Côpijapjêr jõ cô jĩkjê wỳr, mãr pê curi Jowãw xwỳ ajco cô kam mehcumrã ata ri. Ne curia apu ipa. 41 Mã me hàhtôa ne hỹrmã me ipa, ne ajpẽn mã me harẽn to:
— Pê Jowãw xwỳ pê me cumrãr catê ata, nee Pahpãm carôt kôt hàpên xà pihho pejti te hajỹrjê nõ ton nare cakrô, pê ihcunea na ihtỳj Jeju jarẽn xà to harẽ atajê, ampeaj kam pê — hane.
42 Mã curi me hàhtôa ne cute me Jeju kam hapac, ne amji mã me to ihhimpej to me ipa.

- JOWÃW
- <
- 10
- >

© 2012 WBT