- TANER
- <
- 2
- >

2
Pê Napuc ipimtir kêanre to amti
Taner 2.1-13
Pê Napuc ramã Papirõn jõ pjê kam ihhimpej to caku to ajkrut. Ne cute ipimtir catia to ipimtir. Ne ihkrã pictor tu ne nee hõt nare. Ne cute Papirõn jõ pjê jõ xũmre krã kreti cunea me, me hũxy xi catêjê cunea me, me cute me caxêre cunea te amji kam hapac xà to me hahkre catêjê cunea me na hàhwỳr, mãr quê me cumã ipimtir xà kôt harẽ. Mã me cator ne cute me cuprõn. Mã pahhi me cumã:
— Wa ipimtir kêanre to ipimtir ne ikrã pictor tu. Quê ha nee jũm imã ipimtir xà ita kôt harẽn nare, wa ha cormã ikrihkrit ita na ikrĩ — hane.
Mã me cumã:
— Hàpà pahhi! Me imã, ate amji to apijapar xà rohnỳtti mã ita na ato prãm. Wa me awỳ, ca ha mam me imã apimtir xà ita jarẽ. Jirô pê wa ha amã cormã apimtir xà ita kôt me harẽn pa — hane.
Mã quêt pahhi me cumã:
— Quê! Ca ha me caa me imã ijõt kam ipimtir ita jarẽ. Ne ca ha hanea ne me imã ihkôt harẽ. Ca ha nee me imã harẽn nare, wa ha me axexec to mõ ne hanea ne me apê gũrkwa to hanea. Ca ha quêt ate me imã ipimtir ita jarẽ, ne ca ha me imã ihkôt harẽn na mã, wa ha me amã ampo pejti jàhtôa ne cugõ ne amji mã me acatihti na me acapi — hajỹr.
Mã me hũmre atajê cunea te hipêr me cumã harẽn to hajỹr:
— Pahhi, wa me awỳ, ca ha caa me imã apimtir xà ita jarẽ. Jirô pê wa ha me amã ihkôt harẽ — hane.
Mã pahhi te amji kam hapac xà to huwahi tỳjti, ne me cumã:
— Imã me acaca xà jahkre pej. Ca cama amji mã ame amcro ata pyr prãm. Ampo na? Mõrmõ wa ame acuran prãm na mã, ca ame icupa! Imã me gahkre pej. Ate me amji par xà ita na, na ca me imã ahêj prãm. Ne me ahêj xi atajê to, ca me amji mã amcro ita juwahi prãm. Imã mam ipimtir jarẽ! Ca ha ita ton na, ampeaj kam me amã ipimtir kôt harẽn xà ita jahkre pej! — hane.
Mã mehkrã kreti atajê pahhi mã:
— Wỳr quê jũm hõt kam ipimtir ita jarẽ! Jũ caxuw jũm pjê ita kam hajỹr nare. Pahhi, ca ahna prãm, quê nee hajỹr nare! Wỳr quê jũm to hane. Côjkwa kam me pahpãm cahàc atajê pit mã ita jarẽn jahkre pej. Ne ampỳa mã me ihkrĩ, ne ita cwỳrjapê ri wa ha nee mempar nare — hane.
Mã hamre, pahhi te mehcunea mã harkwa kêanre to ihcakôc kam ihtẽm ne me cumã:
— Na wa ha me ahna cumẽ, quê ha ijõ pjê kam me akrã kreti catajê me, me apê hũxy xi catêjê me, me apê caxêre pupun catêjê me, me acunea curan partu — hane.
Pê pahhiti jarkwa na mehhôc catêjê mehhôc ne me hõ pjê cunea kôt apu cucrà. Na pê pahhi jõ krãhtare apu Taner me, me hõ ikwỳ nõ catêjê me, ame hapê, mehpro prãmte.
Pê Pahpãm Taner mã ipimtir kôt harẽn xà to ajpẽ
Taner 2.19-48
Pê caxwa ata kam Taner apu irĩat kam ampo pupu. Mã Pahpãm te cumã irĩat ita kam Napuc pimtir ita kôt harẽn xà ita to ipipẽ. Hamre, mã Taner pimprar ne ma Arioc pê krãhtare jõ pahhi wỳr tẽ. Ampo na? Pê Napuc Arioc mã harkwa ta quê mehkrã kreti catêjê cunea curan pa. Mã Taner Arioc mã:
— Arioc, wa ha awỳ, ca ha nee mehkrã kreti catêjê curan nare! Ca ha ma pahhi wỳr ito mõ! Wa ha pa cumã ipimtir ita kôt harẽ. Nee ca cormã ame curan nare — hajỹr.
Mã Arioc te hũjarêan kam Taner japrôr ne ma to tẽ, pahhi jũrkwa wỳr. Mã pahhi te Taner mã:
— Xà ca atỳj imã ipimtir xà ita jarẽ? Ne xà ca hanea ne atỳj imã ihkôt harẽ? — hajỹr.
Mã Taner cumã:
— Nee pjê ita kam mehkrã kreti me, hũxy xi catêjê me, cute me caxêre pupun catêjê me, jũm hamreare, me amã apimtir xà jarẽn xà caxuw. Nee jũm quê ate ahna prãm xà ata jahkre pej nare. Mã quêt kỳj pê, côjkwa kam Pahpãm pyxit pej. Ne cupêa ri ampo cunea jahkre pej catê. Ne cumã ampo pimxur cunea jahkre pej. Ỹhỹ, pahhi, apimtir ita kôt Pahpãm quê ha amã mam cute pjê cunea kam ampo na prãm xà ata jarẽ. Pahhi, hamre, wa ha amã apimtir xà ita jarẽ.
Ỹhỹ, pahhi, ate gõt kam ampo carõ japjêhti cupahti ata pupun, mã akuc ri xa. Ne ampo carõ ita ihpràti, ne amã hũpa. Ne ihkrã pê ôr pràti me, ne hitô me ihpa pê wakỳre prà jakare, ne ihtu pro xà pê wakỳre pràti intepti, ne ihkjê me ihte hi kam pê wakỳti, ne ihpar hĩkjê rũm wakỳti, ne hĩkjê rũm carẽc tôti.
Pom pahhi, gõt kam ate hàhkàj jakôtti catia pupun. Ita pĩn kẽn carôtti catia ita amjia kôt cator ne tẽ. Mã ajpên ajpô xàhti pĩn ampo carõ japjêhti ita wỳr tẽ ne cute ihpar kwĩn, me ajkaam apu ipicagãn tu ne to hamre tu. Me ajkaam mã, krãa, cute ampo jacrôre na amji ton. Ne hacrôre ita pê arỳjhy jacrôre pyràac. Mã krãa, kôc cator ne ma to cutor tu. Mã hamre, mã hakàn pê hamreare. Mã kẽn carôtti catia ata hakàn pê hàhhuc ne curia amji kôt cati to mõ ita na. Ne cute kẽnti catia na amji ton. Ne cute pjê cunea jahêr tu. Hamre. Pom gõt kam apimtir ita te hajỹr he.
Ne hamre, wa ha amã ihkôt harẽn to hane he: Ỹhỹ, pahhi, apê pahhiti peaj, ne apê pjê cunea kam pahhiti cunea jirô pê acarôt tỳaj to ihtỳj. Ỹhỹ, côjkwa jõ Pahhiti pê Pahpãm te ri amã pahhi ita ton ne amã pahhi ita na hãm. Ne cutea ri amã acarôt tỳjti ita jõr. Apê ihhêj rũm ampo carõ krã pràti pê ôr ata pyràc. Ne hamre, pahhi, quê ha Papirõn himpej xà hamre, ne pahhi tuw nõ quê ha cato. Ne ihhimpej xà ita ahimpej xà ita japyre mã carôt tỳj. Ne ita jirô pê mã quê ha pahhi tuw nõ himpej xà quê ha cato. Cupê wakỳre pràti intepti te ihtu pro xà ita pyràc. Ne hamre, taa mã quê ha pjê cunea to ihhimpej to ipa. Ne hamre, ita jirô pê quê ha pahhi tuw nõ himpej xà quê ha cato. Ne carôt ita pê wakỳti tỳjti ata pyràc. Ne quê ha mehcunea hi kwĩ ne me cupê carôt to hamre.
Pahhi, ate hõmpun, ihpar jĩkjê rũm wakỳti, ne ihpar jĩkjê rũm carẽc tôti ata. Jũm quê ha ihhimpej xà to ajcapô cakrô, cormã cumã carôt tỳj ita na, hĩkjê rũm. Amcro ata na, quê ha cormã côjkwa jõ Pahhiti jũm ata pê pahhi tuw kujate. Ne quê ha nee jũm pahhi ata to kên ne intohjê nare. Mã quêt ihhimpej xà tuw ata quê ha pahhi catêjê cunea tohjê ne hàhhuc rohnỳtti mã. Ne ihhimpej xà tuw ita pê ihhêj rũm ate gõt kam kẽnti carôtti pupun ata. Kẽnti ata te ampo carõ cunea to hamre tu. Ỹhỹ, mã hamre.
Mã côjkwa jõ Pahhiti quê ha amã apimtir kôt harẽ cute mam ampo to amji kam hapac atajê to — hane.
Mã hamre, pahhi pê Napuc ita Taner mã:
— Ne me gõ Pahpãm ata pê ampeaj kam me pahpãm cahàc cunea jirôa pê carôt tỳaj to ihtỳj. Ne taa mã ri pahhi catêjê cunea jirôa pê cati ne impej. Ampeaj kam ri cupê ampo pimxur ata jarẽn catê, ne nee cupê ampo pimxur nare. Ne ita cwỳrjapê ca ate imã ipimtir kôt harẽn — hajỹr. Ne hipêr cumã:
— Ne hamre, wa ha ita caxuw mehcunea jõ pahhiti na axãm, Papirõn jõ pjê kam. Ne wa ha hanea ne mehkrã kreti jõ pahhi na axãm — hajỹr.
Ne ita jirô pê pahhi Napuc te Taner mã ampo pejti jàhtôa ne hõr. Ne tahna hĩ jàhwỳrti atajê jõr.

- TANER
- <
- 2
- >

© 2012 WBT