- KAM TO IHTẼM XÀ
- <
- 19
- >

19
Pê Ro krĩ te caxàr xà pê cato
Kam To Ihtẽm Xà 19.1-28
Mã ma ramã me hũmre pijakrut atajê Krĩhpôc jõ krĩ mã me cator. Mã Ro te ihtỳj hũrkwa kam me ahna amji caxàr. Mã caxwa ata kam krĩ ata kam me hũmre mehkrĩ catêjê atajê jàhtôa ne cute me ahna me cuprõn, ne me Ro na hàhwỳr, ne me cumã:
— Ramã ite me pyjê caxun to ihkĩn hi, na ca ha me imã me hũmre impejti itajê jahkre, wa ame caxun to me ipa — hajỹr. Hõhõ, pê cute amji kam me hapac xà kêanre kam menxyre ita me cumã hajỹr rohnỳtti mã, na pê Pahpãm ame hipej prãm.
Mã côjkwa pĩn me hũmre pijakrut atajê te jũ mã me hũmre atajê into ton, ne me to into puror, mãr quê nee me ikre jarkwa pupun, ne ahna me hỹrmã mencjêj nare. Mã cute me Ro mã:
— Krĩ ita pê gũjarêan kam, me akra mea mã, me acato! Ne ma kẽn nõ na, ca me akrĩ. Ampo na? Wa ha pjê ita kam, krĩ itajê cunea to me hamre tu ne — hajỹr.
Mã Ro te, por ramã ihwawỳ to cute ihkra me hikwa na cume ajpẽn par atajê mã hũjarẽn, mã nee cute mempar nare, ne ihtỳj cute ame cumã hapactu na amehcãmjĩ. Mã pea me hũmre pijakrut atajê te me Ro pa na ipyr, ne hanea ne me hĩxi pa na ipyr, mehkra cahãj pijakrut atajê mea mã, ne ma me to ipicahur, krĩ pê, põ mã me to cator prãmte. Ne ma me to cator, ne curia ri me cumã:
— Kẽn wỳr me aprõt pyrentu, ne nee hacpỹ mã amji jahpan xà na mehwỳr ame arĩt ne me gàhhuc nare. Ampo na? Wa ha mehcunea to me hamre tu ne — hane.
Mã ma mehprõt, mã côjkwa pĩn Pahpãm te cuhy te ta kujahêc, mã cute Krĩhpôc jõ krĩ ata me, Krĩhcumrãrti ata na impỳn, ne mehcunea to caxàr tu. Ne mehkôt ampo to me hàhcukrêj atajê me, me hõ pur me, pjê ata kam ampo cunea to cute caxàr partu, mã pjê pit jàhhuc, ne carãre nõ.
Mã nee Ro me hĩxi ata te Pahpãm mã hàpên catêjê ipijakrut atajê impar nare, ne krĩ japê xà to hacpỹ mã hỹrmã irĩt, ne curia cute caaxwa carôt na amji jahkre, ne curia ihcuhhê rohnỳtti mã. Mã ma Ro me mehkra quêt me pra, ne curia pê kẽn na mehkrĩ.
Mã apẽ mã ma Aprãw hacpỹ mã mõ ne kẽnti nõ jimoac kam xa, ne ampỳa mã krĩ wỳr irĩt ne cute hõmpun. Mã krĩ atajê kũm, me pjê kũm pit kàj mã hàpir to mõ, mã cute hõmpun.

- KAM TO IHTẼM XÀ
- <
- 19
- >

© 2012 WBT