- RUC
- <
- 3
- >

3
Pê Jowãw pê mehcumrãr catê awjarẽ
1 Ỹhỹ, caku jàhtôa jirô pê, pê Tiperij ata pê Roman catêjê jõ pahhiti, ne pê ramã ahna caku quĩxi, pê hanea ne Juta jõ pjê kam Pirat pê pahhi. Pê hanea ne Hĩpôjajo jõ pjê kam Heroti pê pahhi. Pê hanea ne Heroti tõ pê Pirip pê Iturij jõ pjê me Taconiti jõ pjê kam pahhi, ne Rixin pê Apirẽn jõ pjê jõ pahhi. 2 Pê hanea ne Anati me Cajpa pê me Pahpãm mã cute mehcajrẽn catêjê kwỳ jõ pahhi.
3 Ỹhỹ, pê cormã Jowãw pê Xacarij kra ata, ahkêt kam ihkrĩ, põti kam me hamreare ata ri. Pê amcro ata na, Pahpãm Jowãw mã harkwa ta, quê Côpijapjêr jõ cô kôt cute me ihcajpar atajê mã harkwa jarẽ. Pê Pahpãm jarkwa kôt harẽn to hane he, ne me cumã:
― Me akên mã hikra, ne amji tête me ate amji kam me gapac xà kên jũrê, wa ha ahna cute me gahkre pej xà na cô kam me acumrã, quê ha Pahpãm me akên to hapac kêt, ne to tojnõ ne me amã to impej ― hane.
4-5 Ne pê hanea ne Jowãw me cumã Ixaj xwỳ pê Pahpãm jarkwa na ihcakôc catê ata jõ kàhhôc cahyt. Ne me cumã cahyt to hane he:
“Ỹhỹ, põti kam me hamreare ata ri jũm apu caràr to mõ, ne apu hũjarẽn to hane he:
‘Pom ca me pry kên to impej prãm
ne atỳj me hituw cunea to me hipu pa,
ne me hakôt cunea pên pa,
ne pry jikôtti atajê,
ca ha hanea ne me to ihcuhtac pa,
ne pry kên kam kre atajê,
ca ha me to impej ne me to increcrer pa.
Ita jĩkjê na,
ca ha me ate amji kam me gapac xà kên to mempej,
ne intête me ampo kên cunea to pôj pa.
6 Quê ha mehcunea Pahpãm te me akên pê me ato hapôj xà ita na,
me gahkre pej’ ” hane.
7-8 Mã hamre, me hàhtôa ne cute me Jowãw cajpar, cute cô kam mehcumrãr prãmte. Ne cute mehcunea mã harẽn to hajỹr he:
― Ỹhỹ, me apê cagã kên kra kwỳ pyràac! Mã ihhêj ne jũm te me amã ite cô kam me acumrãr xà na ijarẽn. Wa xwahna ite me acumrãr xà ita kôt, ca ha xwahna Pahpãm te ame ato kên xà ata pê me acato. Hamreare, cute ahna hajỹr xà nare! Ca ha xa me akên ton jicu, jirô pê mã wa ha cormã cô kam me acumrã. Ne me apê pĩxô pàr kam hô impej nare ata pyràac, ne ca ha xaa me amji kampa, ne me apej wỳr me apkjê, ne me kam mare mã me akên jicu, ne atỳj me akên pê me acato. Hõhõ, quêt cute hajỹr. Ne nee ca me amji mã: “Aprãw pê me panquêtti, incwỳrjapê ri hũne mã me papê Pahpãm na mehkwỳ, ne jũ wỳr quê Pahpãm mehkwỳa nõ to kên” hajỹr nare. Ampeaj kam wa me amã awjarẽ. Nãmri nee Pahpãm me ana prãm nare, he quê tee me apê Aprãw tàmxwỳ tàmxwỳ cakrô, quê ihtỳj ame ato kêanre ne. Quê Pahpãm Aprãw tàmxwỳ tàmxwỳ na prãm na mã, quê ha ramã kẽn apu krĩ itajê nõa to Aprãw tàmxwỳ na mehkwỳ. Cwỳrjapê ca nee me amji mã hajỹr nare.
9 ― Ỹhỹ, he me apê pĩxô xỳhti atajê pàr pyràac. Co he! He ramã ihhêj ne wakỳ te harê jakep xà ata na hàhtêp. Ne pĩxô pàr kêanre atajê cunea kam hô impej nare atajê, quê ha hitep ne cuhy kam me haxwỳ ― hane.
10 Mã cute me Jowãw cukij, ne me cumã:
― Mẽr hõhõ, ampo to wa ha ajte me? ― hajỹr.
11 Mã Jowãw me cumã:
― Me anõ mã hitô kà pijakrut ata, ca ha jũm pê hamreare ata mã ihnõ. Ne hanea ne me anõ mã gõ ata, ca ha me cupê hamreare atajê mã to ajcokjê ― hane.
12 Mã hanea ne pahhi mã me hũhkra kam me hàmcwỳr catêjê cator, ne cute me Jowãw cukij, ne me cumã:
― Hàpà, me to ihhimpej catê, ne me pa, ampo to wa ha me? ― hajỹr.
13 Mã Jowãw me cumã:
― Ca ha nee gõ pahhi jarkwa jirôa pê me hũhkra kam me gàmcwỳr nare ― hane.
14 Mã hanea ne krãhtare kwỳ cator, ne cute mehcukij, ne me cumã:
― Ne me pa, ampo to wa ha me? ― hajỹr. Mã Jowãw me cumã:
― Hã, ca ha me hane he, ca ha nee me gàprêa kam me cupê ihpore to pôj nare. Ne nee ca ha mehcukij catê cuna mã jũm to ame ahêj nare. Ne ca ha me gàmcwỳr xà ata pyrên me gakry ― hane.
Pê Jowãw nee cupê Mexij na me cumã amji jarẽn nare
15 Mã mehcunea ramã me Pahpãm te jũm catihti impejti ata kujahêc prãm ata jikaj, na ri ihtỳj ame Jowãw cãmjĩ, ne me amji mã:
― Pỳhàpà, côt mã pê Jowãw ita to Pahpãm awjahkre? ― hane. 16 Mã Jowãw mehcunea mã amji jarẽ ne me cumã:
― Hamreare, quê ha cormã jũm ita cato, ne jũm ata ri ijirôa pê cati, ne ihkĩnte icrire. Jũ wỳr wa icrire ita kam cupê hõ par kà to pôj. Ỹhỹ, wa ha cô cakrô to me acumrã, quê ha cormã jũm catihti cato ata, quê ha quêt cormã Pahpãm Carõ Pejti me, cuhy kam me acumrã. 17 Co he, nãmri me apê arỳjhy pyràac. Na quê ha ihtỳj ajpẽn pê me ato haprã. He ihhêj ne ramã hũhkra kam cumã crat cute kam arỳjhy ata carêr xà caxuw. Quê ha kam ihcarê, ne ihhy caxwỳn to cuprõ, ne huwahi, ne ihkrekà to cuprõ ne cuhy kam haxwỳ, quê ha to capa. Ne cuhy te to caxàr xà ata, quê ha jũ caxuw ihtyc nare. Ne quê ha ihtỳj me ato hane ― hane. 18 Hõhõ, pê Jowãw hane, ne ajco me hapackre ne me cumã awjarẽ. Ne me cumã hũjarẽn xà itajê jàhtôa to hàhtô, pê ajco me cumã harẽ. Ne ajco me cumã mehkên pê me hapôj xà to hahkre.
Pê Heroti Jowãw pro
19 Ỹhỹ, pê hanea ne Jowãw pjê jõ pahhi pê Heroti ita mãn kêanre. Ampo na? Pê Heroti ihkên ton to hàhtôa, ne ihtõ pê hĩxi capa, ne cume hikwa, cwỳrjapê pê Jowãw cumãn to kêanre. 20 Pê hamre ita cwỳrjapê Heroti mam cute to kên xà ata jirôa pê to kên, ne Jowãw na harkwa ta, pê me Jowãw pro, ne me hacjên xà mã me haxà.
Pê Jowãw Jeju cumrã
21 Ỹhỹ, cormã cute me Jowãw jaxàr nare kam ri mehcunea mã awjarẽ, ne cô kam me cumrã. Mã hanea ne Jeju hỹrmã cator, mã Jowãw te cô kam ihcumrãr. Mã cute ihcumrãr xà ata ri xa, ne Pahpãm mã ihcakôc. 22 Mã hamre, côjkwa te amji jihê mẽn, mã Pahpãm Carõ Pejti te tutti na amji ton, ne cupê tuttia pyràc, ne ajpên ahpar mã tẽ, ne Jeju na hãm. Mã hamre, côjkwa rũm Pahpãm Jeju mã ihcakôc, ne cumã cupê Hũm Cati na amji jarẽn to:
― Ỹhỹ, apê ikraa to ikra, ne apê ikra impeaj to impej ata, ne imã akĩnti, ne apyrên ijakryti ― hane.
Jeju quêtjê japrỳ
23 Ỹhỹ, pê ramã Jeju na caku trĩnta pê hàpên xà kam to tẽ, ne Joje kôt Jeju mã menquêtjê japrỳ te hajỹr he, ne ahpỹanre na mehkra itajê japrỳ partu. Pê mehcunea ihtỳj Jeju pê Joje kra na amehcãmjĩ. Ỹhỹ, pê Joje pê Eri kra, 24 ne Eri pê Matat kra, pê Rewi kra, pê pahhi Merqui kra, pê Jana kra, pê Joje kra, 25 pê Matatij kra, pê Amoti kra, pê Nahũm kra, pê Eti kra, pê Naca kra, 26 pê Mate kra, pê Matatij kra, pê Xemi kra, pê Joje kra, pê Juta kra, 27 pê Jowanakwỳj kra, pê Rexa kra, pê Xoropapew kra, pê Xarati kra, pê Neri kra, 28 pê Pahhi Merqui kra, pê Ati kra, pê Coxam kra, pê Ermatãw kra, pê Er kra, 29 pê Jojuw kra, pê Erixê kra, pê Jorim kra, pê Matat kra, pê Rewi kra, 30 pê Ximãw kra, pê Juta kra, pê Joje kra, pê Jonã kra, pê Eriquim kra, 31 pê Merej kra, pê Mena kra, pê Matat kra, pê Natã kra, pê Tawi kra, 32 pê Jexê kra, pê Opet kra, pê Powa kra, pê Xara kra, pê Naxon kra, 33 pê Aminati kra, pê Atmin kra, pê Arni kra, pê Exom kra, pê Pere kra, pê Juta kra, 34 pê Jaco kra, pê Ixac kra, pê Aprãw kra, pê Tera kra, pê Naco kra, 35 pê Xeruque kra, pê Racaw kra, pê Parec kra, pê Epew kra, pê Xara kra, 36 pê Cana kra, pê Arpaxat kra, pê Xẽm kra, pê Nowe kra, pê Ramec kra, 37 pê Matuxarem kra, pê Enoc kra, pê Jaret kra, pê Marer kra, pê Cana kra, 38 pê Enotti kra, pê Xet kra, pê Atãw kra, pê Pahpãm kra. Hõhõ, Joje quêtjê itajê pê me haprỳ itajê hane.

- RUC
- <
- 3
- >

© 2012 WBT