- ME CATOR XÀ
- <
- 4
- >

4
Pê Pahpãm Mojxe te ampo to ipihho xà caxuw cumã carôt gõ
Me Cator Xà 4.1-31
Mã Mojxe te Pahhiti pê Pahpãm mã harkwa to:
— Mõrmõ quê ha nee me ikam hapac nare — hajỹr.
Mã Pahpãm te ihcukij ne cumã:
— Mẽr ampo mã ate gũhkra to ipyr ita? — hajỹr.
Mã cumã:
— Pĩ cajrer — hane.
Mã cumã:
— Mẽr pjê kam amẽ — hane. Mã Mojxe te pjê kam pĩ cajrer ata mẽn, mã cute cagã na amji jahkre, mã ma hũpate tẽ.
Mã Pahpãm cumã:
— Amji jaxà ne cagã ita japy na apy — hane. Mã cute amji jaxàr ne hapy na ipyr, mã hamre, hacpỹa mã cute pĩ cajrer na amji jahkre. Mã cumã:
— Ca ha me cumã ita to hane, quê ha me gahkre pej pyrentu — hane.
Mã Mojxe cumã:
— Ijõ Pahhiti, ipê icakôc xà to impejti jahkre kêatre — hane.
Mã cumã:
— Mẽr jũm te mã me hũmre itajê mã harkwa ton? Pom wa itea me amã me garkwa ton ita? Ca ha ita caxuw ma mehwỳr mõ, wa ha acakôc na atehcajpa — hane.
Mã cumã:
— Ajteare mã jũm ca ihkujate, ne pa, ca nee ikujahêc nare — hane.
Mã Pahpãm apu kam incryc ne cute cumã harkwa to:
— He atõ Arãw ri ihcakôc pejti, na wa ha acaxuw cumã ijarkwa ta, ca ha ca cumã harẽ, mãr quê taa pahhi mã awjarẽ. Wa ha pa me cumã acakôc na me atehcajpa, ne hanea ne me ate me cumã ampo ton xà atajê to hahkre — hajỹr.
Mã Mojxe te impar ne hĩxi me, mehkra japrôr ne cawrô cahàcre kam me hỹr, ne ma me to mõ. Ne cute hũhkra to hõ pĩ cajrer te cagã na amji jahkre ata pyr ne to mõ.
Pê Mojxe prohti kam Pahpãm jarkwa jarẽ
Mã ramã Pahpãm te Mojxe tõ pê Arãw ata, hĩpê ihkujahêc, mã me ipicaxêr. Ne ma Ejit jõ pjê wỳr me mõ, ne me cator. Ne cute me Ixaher catêjê kà to pit mã me cuprõn, cute me ajpẽn par prãmte. Ne cute me cumã Pahpãm carôt to ipipẽ. Mã Ixaher catêjê pê prohti kam Pahpãm te me hũtàr xà na, me hỹrmã Mojxe me Arãw kujahêc na me hũpar, ne hũrên ame hakry. Na ri cute Pahpãm to cati prãmte me cumã:
— Me ijõ Inxũ Cati! Ampeaj kam acati ne apej! Na ri ate me iwỳr me ikên pê me ito cator catê kujahêc pyrên me ijakry — hajỹr.

- ME CATOR XÀ
- <
- 4
- >

© 2012 WBT